
                             Dərman vasitəsinin istifadəsi üzrə təlimat (xəstələr üçün)
 

NOTEKORT    inhalyasiya üçün dozalanmış aerozol
NOTECORT

Beynəlxalq patentləşdirilməmiş adı: Ipratropium bromide + Fenoterol

Tərkibi
Təsiredici maddə:  1 dozada 20 mkq ipratropium bromid, 50 mkq fenoterol hidrobromid vardır. 
Köməkçi maddələr:susuz limon turşusu, susuz etanol, təmizlənmiş su, hidroflüoralkan 134a.

Təsviri
Şəffaf rəngsiz məhluldur.

Farmakoterapevtik qrupu
Tənəffüs yollarının obstruktiv xəstəliklərinin müalicəsi üçün inhalyasion istifadə üçün vasitələr. Antixolinergik vasitələrlə kombinasiyada adrenergik vasitələr.
ATC kodu: R03AL01.
 
Farmakoloji xüsusiyyətləri
Farmakodinamikası 
Notekort preparatının tərkibində iki aktiv bronxgenişləndirici komponent vardır: m-xolinoblokator ipratropium bromid və β2-adrenomimetik fenoterol hidrobromid.
İpratropium bromid antixolinergik (parasimpatolitik) təsirə malik, dördlü ammonium birləşməsidir. 
O, traxeobronxial ağacın saya əzələlərinin M-xolinireseptorlarını blokadaya alır və reflektor bronxokonstriksiyanı tormozlayır. Asetilxolin molekuluna strukturca oxşar olaraq, onun rəqabətli  antaqonistidir. İpratropium, asetilxolinin bronx saya əzələlərinin muskarin  reseptorları ilə qarşılıqlı təsiri nəticəsində baş verən, Са2+ hüceyrədaxili konsentrasiyasının yüksəlməsinin qarşısını alır. Са2+ sərbəst buraxılması inozitol-trifosfatdan və diasilqliseroldan ibarət olan, ikinci siqnal sistemi vasitəsilə baş verir. Siqaret tüstüsü ilə tənəffüs nəticəsində, soyuq havadan, bronxospazm törədən müxtəlif maddələrin təsirindən baş verən bronx spazmının qarşısını effektiv alır, həmçinin azan  sinirin təsiri ilə əlaqədar olan bronxospazmları aradan qaldırır. İnhalyasion istifadə zamanı  iratropium praktik olaraq rezorbtiv təsir göstərmir.
İpratropium bromid tənəffüs yollarının selik ifrazına, mukosiliar klirensə və qaz mübadiləsinə mənfi təsir göstərmir. 
Fenoterol β2-adrenoreseptorların selektiv stimulyatorudur. Preparatın nisbətən yüksək dozalarının  istifadəsi zamanı β2-adrenoreseptorların stimulyasiyası baş verir (məsələn, tokolitik terapiya zamanı istifadə olunduqda). β2-adrenoreseptorların bağlanması stimullaşdırıcı Gs-zülal vasitəsilə adenilatsiklaza fermentini aktivasiya edir və nəticədə proteinkinaza A fermentini aktivləşdirən siklik adenozinmonofosfatın yaranması artır. Proteinkinaza A fermenti miozinin aktinlə birləşmə qabiliyyətini pozur ki, bunun nəticəsində də saya əzələlərin yığılmasının qarşısı alınır, bronxolitik təsirə səbəb olur və bronxospazm aradan qaldırılır. Bundan əlavə, fenoterol tosqun hüceyrələrdən iltihab mediatorlarının azad olmasını tormozlayır və beləliklə də tənəffüs sistemini histamin, metaxolin, soyuq hava və allergenlər kimi bronxokonstriktorların təsirindən qoruyur. Fenoterolun 0,6 mq dozada istifadəsi bronxların səyriyən epitelinin  fəallığını yüksəldir və mukosiliar nəqli sürətləndirir. 
β2-adrenoreseptorlara stimullaşdırıcı təsiri hesabına, fenoterol miokarda təsir edərək (xüsusilə, terapevtik dozalardan artıq  dozalarda) ürək yığılmalarının gücünü və tezliyini yüksəldir.
İki təsiredici maddənin birlikdə istifadəsi zamanı bronxgenişləndirici effekt müxtəlif farmakoloji hədəflərə təsiri nəticəsində əldə edilir. Qeyd olunan maddələr bir-birini tamamlayır və nəticədə bronxların saya əzələlərinə spazmolitik  effekt güclənir və tənəffüs yollarının daralması ilə müşayiət  olunan bronx-ağciyər xəstəliklərində terapevtik təsirin geniş diapazonu təmin olunur. Bir-birini  tamamlayan təsir zamanı istənilən effekti əldə etmək üçün β-adrenergik komponentin aşağı dozası tələb olunur ki, əlavə təsirlərin praktik olaraq yaranmadığı halda effektiv dozanı fərdi seçilməsinə imkan verir. 
Kəskin bronxokonstriksiya zamanı preparatın effekti tez inkişaf edir ki, bu da Notekort preparatını kəskin bronxospazm tutmalarında istifadə etmək imkanı yaradır.
Farmakokinetikası
İpratropium bromid və fenoterol hidrobromid kombinasiyasının terapevtik effekti tənəffüs yollarına yerli təsir göstərməsi nəticəsində baş verir. Bu səbəbdən bronxların genişlənməsinin  farmakodinamikası təsiredici maddələrin farmakokinetikası ilə bağlı deyil. İki komponentin  kombinasiyasının farmakokinetikasının təsiredici maddələrin ayrılıqda farmakokinetikasından fərqli olduğunu təsdiqləyən məlumatlar yoxdur.
Sorulması
İpratropium bromidin absorbsiyası aşağıdır. Dərman formasından və inhalyasiyanın üsulundan asılı olaraq, inhalyasiyadan sonra preparatın 10% - 30%-i ağciyərlərə çökür. Dozanın çox hissəsi udulur və mədə-bağırsaq traktından keçir. Ağciyərlərə düşən dozanın bir hissəsi sürətlə qan dövranına daxil olur (bir neçə dəqiqə ərzində).  
İlkin birləşmənin böyrək ekskresiyasının cəmi (24 saat müddətində) daxilə qəbul edilən dozanın 1%-dən az hissəsini və inhalyasion yolla yeridilən dozanın təxminən 3%-13% təşkil edir. Bu məlumatlara əsasən ipratropium bromidin daxilə və inhalyasion yolla yeridilən preparatın ümumi sistem biomənimsənilməsinin müvafiq olaraq 2% və 7%-28% olması hesablanıb. İpratropium bromidin dozasının udulan hissəsi preparatın sistem təsirinə əhəmiyyətli təsir göstərmir. 
İnhalyasiya üsulundan və istifadə olunan inhalyasion sistemdən asılı olaraq, inhalyasiyadan sonra orqanizmə daxil olan fenoterol hidrobromidin təxminən 10%-30%-i aşağı tənəffüs yollarına çatır, yeridilən preparatın qalan hissəsi isə yuxarı tənəffüs yollarında və ağızda depolaşır. Bunun nəticəsində, inhalyasiya olunan fenoterol hidrobromidin müəyyən miqdarı mədə-bağırsaq traktına daxil olur, bu zaman preparatın sorulma dərəcəsi fenoterolun yeridilən dozasının 60%-ni təşkil edir. Preparatın bu miqdarı fəal şəkildə presistem metabolizmə məruz qalır ki, bu da biomənimsənilməni təxminən 1,5%-ə çatdırır. Beləliklə,təsiredici maddənin inhalyasiyadan sonra udulan hissəsi preparatın qan plazmasında konsentrasiyasına əhəmiyyətsiz dərəcədə təsir göstərir. Bir dozanın inhalyasiyasından sonra fenoterolun biomənimsənilməsi 18,7% təşkil edir. Preparatın ağciyərlərdən sorulması ikifazalı xarakter daşıyır: fenoterol hidrobromidin 30%  tez sorulur və yarımxaricolma dövrü 11 dəqiqə təşkil edir, preparatın 70% isə ləng sorulur və yarımxaricolma dövrü 120 dəqiqə təşkil edir.
Paylanması
İpratropium bromidin paylanmasını təsvir edən klinik parametrlər venadaxili yeridilməsinən sonra qan plazmasında olan konsentrasiyalara uyğun hesablanıb. Qan plazmasında konsentrasiyaların tez ikifazalı aşağı düşməsi müşahidə olunur. Preparatın tarazlıq vəziyyətində  görünən paylanma həcmi təxminən 176 litr təşkil edir. İpratropium bromid plazmanın zülalları  ilə minimal dərəcədə (20%-dən az) bağlanır. Preparat dördlü amin törəməsi olaraq, hematoensefalik baryeri keçmir. Fenoterol bütün orqanizmə paylanılır. Qan plazmasının zülalları ilə bağlanması 40%-55% təşkil edir.
Metabolizmi
İnhalyasiyadan sonra ipratropium bromidin mənimsənilən dozasının təxminən 77%-i efir hidrolizi (41%) və konyuqasiya (36%) yolları ilə metabolizmə uğrayır. Fenoterol konyuqasiya  yolu ilə qlükironidlər və sulfatlara qədər metabolizmə uğrayır. Udulduqda, fenoterol  əsasən sulfatlaşma yolu ilə metabolizmə məruz qalır. Ilkin maddənin bu cür metabolik inaktivasiyası artıq bağırsaq divarında başlayır.
Xaric olması
İpratropium bromidin ümumi klirensi 2,3 l/dəqiqə, böyrək klirensi isə 0,9 l/dəqiqə təşkil edir. İnhalyasion yolla yeridildikdən sonra izotopla nişanlanmış dozanın (ilkin birləşmə və bütün metabolitlər daxil olmaqla) ümumi böyrək sekresiyası (6 gün müddətində) 3,2% təşkil edir. İnhalyasion yolla yeridildikdən sonra bağırsaqlardan xaric olan izotopla nişanlanmış ümumi  doza 69,4% təşkil edir. İlkin birləşmənin və metabolitlərin yarımxaricolma dövrü 3,6 saatdır. Sidiklə xaric olan əsas metabolitlər muskarin reseptorları ilə bağlandığına görə qeyri-fəal hesab  edilirlər. Fenoterolun böyrəklər vasitəsilə xaric olması (0,27 l/dəqiqə) sistem mənimsənilən  dozanın ümumi orta klirensinin təxminən 15%-nə müvafiqdir (1,8 l/dəqiqə). Preparatın qan plazmasının zülalları ilə bağlanan hissəsini nəzərə alaraq, böyrək klirensinin göstəricisi fenoterolun yumacıq filtrasiyası ilə yanaşı borucuq sekresiyası barədə məlumat verir.

İstifadəsinə göstərişlər
Tənəffüs yollarının geridönən obstruksiyası ilə tənəffüs yollarının xroniki obstruktiv xəstəliklərinin profilaktikası və simptomatik müalicəsi: bronxial astma;
ağciyərlərin xroniki obstruktiv xəstəlyi (AXOX);
ağırlaşan və ya ağırlaşmayan emfizema ilə xroniki obstruktiv bronxit.

Əks göstərişlər
Preparatın istənilən komponentinə qarşı yüksək həssaslıq;
atropinə və ya onun törəmələrinə qarşı yüksək həssaslıq;
hipertrofik obstruktiv kardiomiopatiya;
taxiaritmiya;
hamiləliyin I trimestri.

Xüsusi göstərişlər və ehtiyat tədbirləri
Ehtiyatla
Qapalı bucaqlı qlaukoma;
koronar çatışmazlıq;
arterial hipertenziya;
kifayət qədər nəzarət edilməyən şəkərli diabet;
yaxın zamanda keçirilmiş miokard infarktı;
ürəyin və damarların ağır üzvi xəstəlikləri;
hipertireoz;
feoxromositoma;
prostat vəzin hipertrofiyası;
sidik kisəsi boynunun obstruksiyası;
mukovissidoz;
6 yaşa qədər uşaqlar.
Notekort preparatı, xüsusən də, aşağıda göstərilən xəstəliklərin müalicəsi üçün, tövsiyə edilən  dozalardan artıq dozalarda istifadə edildikdə yalnız risk/fayda nisbətini dəqiq  qiymətləndirdikdən sonra təyin oluna bilər: nəzarət oluna bilməyən şəkərli diabet, yaxın  zamanlarda keçirilmiş miokard infarktı, ürəyin və damarların ağır orqanik xəstəlikləri, hipertireoz, feoxromositoma. 
Qəfildən yaranan və tez inkişaf edən təngənəfəslik baş verdikdə dərhal vaxt itirmədən həkimə müraciət etmək lazımdır. 
Preparatın uzunmüddətli istifadəsi:
- Bronxial astması olan pasiyentlərə Notekort, yalnız zərurət olduğu halda təyin oluna bilər. Yüngül dərəcəli ağciyərlərin xroniki obstruktiv xəstəliyi (AXOX) zamanı simptomatik  müalicənin effektivliyi preparatın müntəzəm istifadəsindən daha üstün ola bilər. 
- Bronxial astmadan və ya steroidlərlə müalicəyə müsbət cavab verən ağciyərlərin xroniki obstruktiv xəstəliyi olan pasiyentlərə xəstəliyə nəzarətin ağırlaşmasının qarşısını almaq məqsədilə iltihab əleyhinə müalicə təyin etmək və ya mövcud olan iltihab əleyhinə müalicəni gücləndirmək lazımdır. 
Notekort preparatı kimi, β2-adrenomimetik tərkibli preparatların bronxların obstruksiyasının qarşısını almaq məqsədilə, artırılan dozalarının müntəzəm istifadəsi, xəstəliyin gedişinin nəzarət olunmayan ağırlaşmasına səbəb ola bilər. Bronxların obstruksiyası ağırlaşdıqda  β2-adrenomimetiklərin, o cümlədən, uzunmüddətli istifadə üçün tövsiyə edilən fenoterolun, dozasının adi yüksəlməsi nəinki düz deyil, həm də təhlükəlidir. Pasiyentin həyatı üçün təhlükəli  olan xəstəliyin gedişinin ağırlaşmasının qarşısını almaq üçün pasiyentin xəstəliyinin müalicə planına yenidən baxmaq və inhalyasion kortikosteroidlərlə müvafiq iltihab əleyhinə müalicə aparmaq lazımdır. Notekort preparatı ilə bilikdə digər simpatomimetik bronxodilatatorlar, yalnız  ciddi tibbi nəzarət olduqda təyin oluna bilər. 
Simpatomimetiklər, Notekort preparatı daxil olmaqla, ürək-damar sisteminə təsir göstərə bilər. β-adrenomimetiklərin istifadəsi zamanı miokardın işemiyasının əhəmiyyətsiz dərəcədə meydana çıxma ehtimalı vardır. Ağır ürək xəstəlikləri (məsələn, ürəyin işemik xəstəliyi, aritmiya və ya kəskin ürək çatışmazlığı) olan pasiyentlər məlumatlandırılmalıdır ki, sinə ağrıları baş verdikdə və ya ürək xəstəliyinin digər simptomları ağırlaşdıqda, həkimə müraciət etmək lazımdır.
Ürək və tənəffüs sisteminin pozğunluqları sinə ağrıları və təngənəfəslik kimi simptomların yaranmasına səbəb ola bilər və bu simptomlara xüsusi diqqət yetirmək lazımdır. 
β2-adrenomimetiklərin istifadəsi zamanı orqanizmdə ciddi hipokaliemiya inkişaf edə bilər. Qan zərdabında kaliumun aşağı səviyyəsində ciddi nəzarət tövsiyə olunur. 
Şəkərli diabeti olan pasiyentlərdə preparatın yüksək dozalarının istifadəsi zamanı qanda şəkərin səviyyəsi arta bilər, bu səbəbdən səkərli diabet xəstəliyi olan pasiyentlərdə qanda şəkərin səviyyəsinə nəzarət etmək lazımdır. 
Qapalı bucaqlı qlaukomaya meylli olan, sidikçıxarıcı yolların obstuksiyası (məsələn, prostat vəzinin hiperplaziyası və ya sidik kisəsinin boynunun obstruksiyası), böyrək və qaraciyər  çatışmazlığı olan pasiyentlərə Notekort preparatı ehtiyatla təyin olunmalıdır. 
Mukovissidoz xəstəliyi olan pasiyentlərdə mədə-bağırsaq sistemi orqanlarının motorikasının  zəifləməsinin ehtimal riski yüksəkdir.
İpratrropium bromid tək və ya β2-adrenergetik preparatla kombinasiyada orqanizmə inhalyasiya  yolu ilə yeridilən zaman gözə düşdükdə bəzi hallarda oftalmoloji fəsadlar (midriaz, yüksək gözdaxili təzyiq, qapalı bucaqlı qlaukoma, gözlərdə ağrı) barədə məlumatlar vardır. Gözlərdə ağrı və ya qıcıqlanma, görmə qabiliyyətinin pisləşməsi, konyuktivanın hiperemiyası və ya buynuz qişanın ödemi nəticəsində gözlərin qızarmasında yaranan şəfəqli və ya rəngli görüntülər kəskin qapalı bucaqlı qlaukomanın əlamətləri ola bilər. Bu simptomların hər hansı bir kombinasiyası inkişaf etdikdə, miotik damcılarla müalicəyə başlamaq və dərhal mütəxəssisə müraciət etmək  lazımdır.
Aerozolun gözə düşməsindən qaçınmaq lazımdır. Dozalanmış aerozolun orqanizmə müştük vasitəsilə yeridilməsini və yeridilmənin əllərlə idarə olunmasını nəzərə alaraq, aerozolun gözə  düşməsi ehtimalı cüzidir. 
Notekort preparatının istifadəsi zamanı sürətli hiperhəssaslıq reaksiyaları, məsələn, səpgilər, övrə, angionevrotik ödem, otofaringeal nahiyənin ödemi, bronxospazm və anafilaksiya baş verə bilər. 
Notekort preparatının istifadəsi, dərman vasitəsinin qeyri-klinik istifadəsi üzrə analizin gedişatında fenoterola görə müsbət nəticələrə səbəb ola bilər, məsələn idmançıların dopinq üzrə yoxlanılması.

Digər dərman vasitələri ilə qarşılıqlı təsiri 
Aşağıda sadalanan dərman vasitələri/dərman vasitələrinin qrupları Notekort preparatı ilə birlikdə istifadəsi zamanı preparatın effektivliyinə təsir göstərə bilər.
Preparatın təsirini gücləndirir və/və ya əlavə təsirlərin riskini artırırlar:
- digər β-adrenergik vasitələr (istınilən istifadə qaydası);
- digər antixolinergik vasitələr (istınilən istifadə qaydası);
- ksantin törəmələri (məsələn, teofillin);
- iltihab əleyhinə vasitələr (kortikosteroidlər);
- monoaminooksidaza fermentinin inhibitorları;
- trisiklik antidepressantlar;
- ümumi anesteziya üçün istifadə olunan vasitələr, məsələn, fenoterolla birlikdə istifadə olunan halotan, metoksifluran və ya enfluran, aritmiyanın və hipotenziyanın inkişaf etmə riskini yüksəldirlər. Ümumi anesteziya zamanı bu preparatlar istifadə olunduqda, Notekort preparatı anesteziyadan ən azı 6 saat əvvəl istifadə edilməlidir.
Preparatın effektivliyini zəiflədirlər:
- β-adrenergik reseptorların blokatorları.
Digər ehtimal olunan reaksiyalar:
β-adrenomimetiklərin istifadəsi nəticəsində baş verən hipokaliemiya, ksantin törəmələrilə, qlükokortikosteroidlərlə və diuretiklərlə birlikdə istifadə edildikdə arta bilər. Bu, tənəffüs  yollarının ağır obstruktiv xəstəlikləri olan pasiyentlərin müalicəsində nəzərə alınmalıdır. Diqoksin qəbul edən pasiyentlərdə hipokaliemiya aritmiya riskinin artmasına səbəb ola bilər. Bundan əlavə, hipoksiya hipokaliemiyanın ürək ritminə mənfi təsirini gücləndirə bilər. Belə hallarda qan zərdabında kaliumun miqdarına nəzarət etmək tövsiyə olunur. 
Püskürdülmüş ipratropium bromid tək və ya β2-adrenomimetik preparatla birlikdə gözə düşdükdə, kəskin qlaukoma tutmasının riski arta bilər.

Hamiləlik və laktasiya dövründə istifadəsi
Klinikayaqədərki tədqiqat məlumatları və insanda istifadə təcrübəsi, fenoterolun və ya ipratropium bromidin hamiləlik dövründə neqativ təsirin olmadığını göstərir. Fenoterolun uşaqlığın yığılma aktivliyinə inhibəedici effektinin mümkünlüyünü nəzərə almaq və preparatı hamiləliyin II və III trimestrində ehtiyatla istifadə etmək lazımdır. Fenterol ana südünə nüfuz edir. İpratropium bromidin ana südünə nüfuz etməsini təsdiq edən məlumat qeyd edilməmişdir. Lakin Notekortu süd verən analara ehtiyatla təyin etmək lazımdır.

Pediatriyada istifadəsi
Preparatı 6 yaşa qədər uşaqlarda ehtiyatla istifadə etmək lazımdır.

[bookmark: _Hlk97027376]Nəqliyyat vasitəsini və digər potensial təhlükəli mexanizmləri idarəetmə qabiliyyətinə təsiri
Notekort preparatının nəqliyyat vasitələrini və digər potensial təhlükəli mexanizmləri idarəetmə qabiliyyətinə təsiri öyrənilməyib. Pasiyenti, Notekort preparatı ilə müalicə zamanı, başgicəllənmə, akkomodasiyanın pozğunluğu, midriaz və görmənin dumanlanması kimi, əlavə  təsirlərin inkişaf etməsinin ehtimalı barədə məlumatlandırmaq lazımdır. Bu səbəbdən, nəqliyyat  və digər potensial təhlükəli mexanizmləri idarə etdikdə ehtiyatlı olmaq lazımdır. Yuxarıda sadalanan əlavə təsirlər baş verdikdə, pasiyentlərə nəqliyyat vasitələrini və digər potensial  təhlükəli mexanizmləri idarə etmək olmaz.

İstifadə qaydası və dozası
Doza fərdi olaraq seçilir. Başqa təyinat olmadıqda, aşağıdakı dozalanma rejimi tövsiyə olunur: 
Böyüklər və 6 yaşdan yuxarı uşaqlar
Kəskin tutmalar
Əksər hallarda simptomun tez aradan qaldırılması üçün iki inhalyasion doza kifayət edir. Tənəffüs 5 dəqiqə ərzində yaxşılaşmadıqda əlavə iki inhalyasion doza yeritmək olar. 
Tutmanın dörd inhalyasion dozanın yeridilməsindən sonra aradan qaldırılması mümkün olmadıqda və əlavə inhalyasion dozalar tələb olunduqda, dərhal tibbi yardıma müraciət etmək lazımdır. 
Kurslarla aparılan və uzunmüddətli müalicə 
Bronxial astma zamanı Notekort preparatı, yalnız zərurət yarandıqda istifadə olunmalıdır. 1-2 inhalyasion doza sutkada 4 dəfəyə qədər təyin edilir, sutkada 8 dəfədən artıq istifadə etmək olmaz (orta hesabla, 1-2 doza sutkada 3 dəfə). İnhalyasiyalar arasında interval 3 saatdan az olmamalıdır. 
Uşaqlar üçün Notekort preparatı, yalnız həkimin təyinatı ilə və böyüklərin nəzarəti altında istifadə edilməlidir. 
İnhalyatorun istifadəsi üzrə təlimat (pasiyentlər üçün) 
İnhalyatorun yoxlanması 
İnhalyatorun ilk istifadəsindən əvvəl, başcığı yanlardan sıxaraq ağızlıqdan ayırmaq lazımdır, inhalyatoru baş barmaqla digər barmaqların arasında şaquli vəziyyətdə elə tutmaq lazımdır ki, böyük  barmaq ağızlığın altındakı əsasın üzərində olsun. Sonra inhalyatoru yaxşıca çalxalamaq və inhalyatorun düzgün işləməsinə əmin olmaq üçün bir püskürtü havaya buraxmaq lazımdır. 
İnhalyatorun istifadəsi
1. Başcığı yanlardan sıxaraq ağızlıqdan ayırmaq lazımdır.
2. Ağızlıq daxil olmaqla, inhalyatorun xaricində və daxilində yad cisimlərin olub-olmamasını yoxlamaq lazımdır.
3. İnhalyatoru yaxşıca çalxalayaraq əmin olmaq lazımdır ki, inhalyator yad cisimlərdən azaddır və inhalyatorun içindəki bərabər qarışıb.
4. İnhalyatoru baş barmaqla digər barmaqların arasında başı aşağı şaquli vəziyyətdə elə tutmaq lazımdır ki, böyük barmaq ağızlığın altındakı əsasın üzərində olsun.
5. Pasiyent nəfəsini bacardığı qədər dərin verib, inhalyatorun ağızlığını ağıza dişlərin arasına yerləşdirməlidir və dodaqları ilə ağızlığın ətrafını tutmalıdı, ağızlığı dişləmək olmaz. 
6. Pasiyent ağızdan nəfəsi almağa başladıqdan dərhal sonra inhalyatorun üstündən sıxıb, dərin və asta nəfəs alaraq, Notekort preparatını püskürtməlidir. 
7. Nəfəsi saxlayaraq inhalyatoru ağızdan çıxarmaq və inhalyatorun üstündən barmağı götürmək lazımdır. Pasiyent nəfəsini bacardığı qədər çox saxlamalıdır. 
8. Preparatın ikinci püskürməsi üçün inhalyatoru şaquli vəziyyətdə saxlayaraq təxminən 30 saniyədən sonra 3-7 bəndləri təkrarlamaq lazımdır.
9. İnhalyatorun istifadəsindən sonra ağzı su ilə yaxalamaq və suyu tüpürüb atmaq lazımdır. 
10. Ağızlığın başcığını dərhal sıxaraq lazımi vəziyyətdə şıqqıltılı bağlamaq lazımdır. Şıqqıltı baş  vermədikdə, ağızlığın başcığını çevirmək və yenidən ağızlığı bağlamaq lazımdır. Başcığı güclə sıxmaq olmaz. 
Preparatı, həmçinin speyser vasitəsilə istifadə etmək olar.
Diqqət! 5, 6 və 7-ci bəndləri yerinə yetirdikdə tələsmək olmaz. Nəfəs almanı, inhalyatorun klapanını sıxmazdan bilavasitə əvvəl, asta-asta başlamaq lazımdır. Preparatın yeridilməsinin ilk bir neçə dəfəsini güzgünün qarşısında təcrübədən keçirmək tövsiyə edilir. 
Pasiyent, inhalyatorun yuxarı hissəsindən və ya ağızın kənarlarından “duman” çıxmasını gördükdə, preparatın yeridilməsini yenidən 2-ci bənddən başlamalıdır. 
İnhalyatorun istifadəsinə aid həkim digər təlimatlar verdikdə, onun dediklərinə ciddi riayət etmək lazımdır. İnhalyatorun istifadəsində çətinliklər yarandıqda, həkimlə əlaqə saxlamaq lazımdır. 
Kiçik yaşlı uşaqlar inhalyatordan sərbəst istifadə edə bilməz, uşaqlara böyüklər kömək etməlidir. Gözləmək lazımdır ki, uşaq nəfəsini tam versin və nəfəs alma başlayan anda inhalyatoru işə salmaq lazımdır. İnhalyatoru düzgün istifadə etmək üçün uşaqla birlikdə məşq etmək lazımdır. Böyük uşaqlar və əlləri zəif olan böyüklər inhalyatoru iki əllə tutmalıdır. Bu halda hər iki şəhadət barmağı inhalyatorun yuxarı hissəsində, hər iki baş barmaq isə ağızlığın aşağı əsasında yerləşməlidir. 
İnhalyatorun təmizlənməsi
İnahalyatoru həftədə bir dəfədən az olmamaq təmizləmək lazımdır.
1. Qoruyucu başcığı ağızlıqdan ayırmaq lazımdır.
2. Metal ballonu plastik qabıqdan çıxarmaq lazım deyil.
3. Quru parça və ya pambıq tamponla ağızlığın içərisini və xaricini silmək və plastik qabığın xaricini  təmizləmək lazımdır. 
4. Ağızlığı qoruyucu başcıqla örtürlər. Metal ballonu suya salmaq olmaz.
  
Əlavə təsirləri
Sadalanan əlavə təsirlərdən əksəriyyəti preparatın antixolinergik və adrenergik xüsusiyyətlərinin nəticəsi ola bilər. İstənilən digər inhalyasion istifadə üçün olan preparatda olduğu kimi Notekort da yerli qıcıqlanmaya səbəb ola bilər.
Əlavə təsirlərin tezliyi aşağıdakı parametrlərlə təyin edilir: tez-tez (≥ 1/100 - < 1/10); bəzən (≥ 1/1000 - < 1/100); nadir hallarda (≥  1/10000 - < 1/1000).
İmmun sistemdə baş verən pozuntular: nadir hallada – anafilaktik reaksiyalar, hiperhəssaslıq.
Maddələr mübadiləsində baş verən pozuntular: nadir hallarda – hipokaliemiya, qanda şəkərin miqdarının artması.
Psixikanın pozulması: bəzən - əsəbilik; nadir hallarda – həyəcanlı oyanıqlıq, psixi pozuntu.
Sinir sistemində baş verən pozuntular: bəzən – başağrı, tremor, başgicəllənmə, hiperaktivlik.
Görmə orqanında baş verən pozuntular: nadir hallarda – qlaukoma, gözdaxili təzyiqin yüksəlməsi, akkomodasiyanın pozulması, midriaz, dumanlı görmə, gözlərdə ağrı, buynuz qişanın ödemi, konyunktivanın hiperemiyası, əşyaların ətrafında parıltının təzahürü.
Ürək-damar sistemində baş verən pozuntular: bəzən – taxikardiya, ürəkdöyünmə hissi; nadir hallarda – aritmiya, qulaqcıq fibrilyasiyası, supraventrikulyar taxikardiya, miokardın işemiyası.
Tənəffüs sistemində baş verən pozuntular: tez-tez – öskürək; bəzən – faringit, disfoniya; nadir hallarda – bronxospazm, boğazın qıcıqlanması, qırtlağın ödemi, larinqospazm, paradoksal bronxospazm, boğazda quruluq.
Mədə-bağırsaq sistemində baş verən pozuntular: bəzən – qusma, ürəkbulanma, ağızda quruluq; nadir hallarda – stomatit, qlossit, mədə-bağırsaq sistemi motorikasının pozuntusu, diareya, qəbizlik, ağızın selikli qişasının ödemi, qıcqırma.
Dəridə və dərialtı toxumada baş verən pozuntular: nadir hallarda – övrə, səpgi, qaşınma, angionevrotik ödem, petexiya, hiperhidroz.
Əzələ-sleket sistemində və birləşdirici toxumada baş verən pozuntular: nadir hallarda - əzələ zəifliyi, əzələ spazmı, milagiya.
Böyrəklərdə və sidikçıxarıcı yollarda baş verən pozuntular: nadir hallarda – sidiyin ləngiməsi.
Laborator və instrumental məlumatların nəticəsinə təsiri: bəzən – sistolik arterial təzyiqin yüksəlməsi; nadir hallarda – diastolik arterial təzyiqin enməsi, trombositopeniya.

Doza həddinin aşılması
Simptomları
Doza həddinin aşılmasının simptomları əsasən fenoterolun təsiri ilə bağlıdır. β-adrenoreseptorların həddindən artıq stimullaşdırılması ilə əlaqədar simptomların yaranma ehtimalı vardır: üzün qızarması, başgicəllənmə, başağrısı, taxikardiya, ürək döyüntülərinin tezləşməsi, arterial təzyiqin yüksəlməsi, arterial hipotenziya, o cümlədən, şok, narahatlıq, sinədə  ağrılar, oyanıqlıq, ekstrasistoliya, tremor, sistolik və diastolik arterial təzyiqlərin arasında fərqin  artması, aritmiya. İpratropium bromid ilə əlaqədar doza həddinin aşılmasının simtomlarının (ağızda quruluq, akkomodasiyanın  pozulması) zəif ifadə olunmasının səbəbi, onun sistem  mənimsənilməsinin aşağı olması ilə izah olunur.
Müalicəsi
Sedativ preparatların və trankvilizatorların təyin olunması tövsiyə olunur, ağır hallarda – intensiv  terapiya.
Spesifik antidot kimi β-adrenoblokatorların, xüsusən selektiv β1- adrenoblokatorkarın istifadəsi  mümkündür. Lakin bronxial astma və ya ağciyərlərin xroniki obstruktiv xəstəlikləri olan pasiyentlərdə, β-adrenoblokatorların təsirindən ölümlə nəticələnə bilən bronxial obstruksiyanın  güclənməsinin ehtimalını nəzərə alaraq, preparatların dozasını dəqiq seçmək lazımdır.

Buraxılış forması
200 dozadan ibarət məhlul dozalayıcı qurğusu olan metallik inhalyatorda. Püskürdücüsü olan qoruyucu qapaqlı 1 inhalyator içlik vərəqə ilə birlikdə karton qutuya qablaşdırılır.  

Saxlanma şəraiti
25ºС temperaturdan yüksək olmayan  və  uşaqların əli çatmayan yerdə saxlamaq lazımdır.

Yararlılıq müddəti
3 il.
Yararlılıq müddəti bitdikdən sonra istifadə etmək olmaz.

Aptekdən buraxılma şərti
Resept əsasında buraxılır.

